b'\n_START_ARTICLE_\nViktoras Valis\n_START_SECTION_\nBiografija\n_START_PARAGRAPH_\nGim\xc4\x97 ir augo Baltijos vokie\xc4\x8di\xc5\xb3 \xc5\xa1eimoje. Mok\xc4\x97si Nikolajaus in\xc5\xbeinieri\xc5\xb3 mokykloje, v\xc4\x97liau \xe2\x80\x93 In\xc5\xbeinerin\xc4\x97je akademijoje. U\xc5\xbe dalyvavim\xc4\x85 kursant\xc5\xb3 riau\xc5\xa1\xc4\x97se i\xc5\xa1 pastarosios auk\xc5\xa1tosios mokyklos buvo pa\xc5\xa1alintas. 1858 m. stojo tarnybos \xc4\xaf Rusijos imperijos kariuomen\xc4\x99, 1861 m. tarnavo Pirmajame minuotoj\xc5\xb3 bataljone Lenkijos Karalyst\xc4\x97je, po to iki 1867 m. Smolensko ulon\xc5\xb3 pulke (taip pat Lenkijoje). Kaip generolo Fiodoro Bergo adjutantas dalyvavo mal\xc5\xa1inant 1863 m. sukilim\xc4\x85. Nuo 1865 m. kartu buvo patvirtintas tarnautoju ypatingiems reikalams prie Lenkijos karalyst\xc4\x97s generalinio policmeisterio. 1873\xe2\x80\x931876 m. paskirtas pulkininku ypatingiems pavedimams prie Var\xc5\xa1uvos karin\xc4\x97s apygardos kariuomen\xc4\x97s vado. 1874 m. suteiktas flygeladjutanto laipsnis._NEWLINE_1878 m. paskirtas Gardino, v\xc4\x97liau \xe2\x80\x93 Charkovo, Vitebsko, Podol\xc4\x97s, Volyn\xc4\x97s, Kursko gubernatoriumi. 1883 m. pakeltas \xc4\xaf generolus majorus. 1892\xe2\x80\x931895 m. buvo skiriamas Sankt Peterburgo miesto vir\xc5\xa1ininku. Po to Imperatoriaus kanceliarijoje buvo atsakingas u\xc5\xbe labdaring\xc5\xb3 \xc4\xafstaig\xc5\xb3 veikl\xc4\x85, vadovavo Ksenijos Aleksandrovnos moter\xc5\xb3 institutui. 1901\xe2\x80\x931902 m. skiriamas Vilniaus gubernatoriumi. 1902 m. Vilniuje i\xc5\xa1vaik\xc4\x97 Gegu\xc5\xbe\xc4\x97s 1-osios darbinink\xc5\xb3 demonstracij\xc4\x85, daug demonstrant\xc5\xb3 nukent\xc4\x97jo fizi\xc5\xa1kai. U\xc5\xbe tai onu\xc5\xa1kietis Hir\xc5\xa1as Lekertas sureng\xc4\x97 pasikesinim\xc4\x85 \xc4\xaf gubernatori\xc5\xb3 Viktor\xc4\x85 Val\xc4\xaf, pastarasis buvo per\xc5\xa1autas. Jis buvo at\xc5\xa1auktas \xc4\xaf Sankt Peterburg\xc4\x85 ir paskirtas Vidaus reikal\xc5\xb3 ministro pavaduotoju, kartu vadovavo ir Atskirajam \xc5\xbeandar\xc5\xb3 korpusui. 1904 m. V.Valiui suteiktas kavalerijos generolo laipsnis, jis buvo paskirtas nariu \xc4\xaf Valstyb\xc4\x97s taryb\xc4\x85 (iki 1912 m.).'